Document ID: 32006D0199

KOMISJONI OTSUS,
22. veebruar 2006,
milles sätestatakse Ameerika Ühendriikidest kalatoodete importimise eritingimused
(teatavaks tehtud numbri K(2006) 495 all)
(EMPs kohaldatav tekst)
(2006/199/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuli 1991. aasta direktiivi 91/493/EMÜ, milles sätestatakse kalatoodete tootmise ja turuleviimise tervishoiunõuded, (1) eriti selle artikli 11 lõiget 1,
võttes arvesse nõukogu 16. märtsi 1998. aasta otsust 98/258/EÜ elusloomade ja loomsete toodetega kauplemisel inimeste ja loomade tervise kaitseks võetavaid sanitaarmeetmeid käsitleva kokkuleppe sõlmimise kohta Euroopa Ühenduse ja Ameerika Ühendriikide vahel, (2) eriti selle artiklit 3,
ning arvestades järgmist:
(1)
Direktiivis 91/493/EMÜ on sätestatud, et tuleb kehtestada kalatoodete impordi eritingimused iga kolmanda riigi suhtes. Need impordi eritingimused hõlmavad sellise veterinaarsertifikaadi hankimise korda, mis peab olema kaasas Euroopa Ühendusse eksporditavate kalasaadetistega, märgistust kalatoodete identifitseerimiseks ning ettevõtte päritolu ja heakskiidunumbri näitamiseks ning heakskiidetud ettevõtete, kalatöötlemislaevade või külmhoonete ja registreeritud külmutuslaevade loetelu.
(2)
Euroopa Ühenduse ja Ameerika Ühendriikide vahel sõlmitud elusloomade ja loomsete toodetega kauplemisel inimeste ja loomade tervise kaitseks võetavaid sanitaarmeetmeid käsitleva kokkuleppe (edaspidi “kokkulepe”) V lisas on sätestatud muu hulgas sanitaarmeetmed kala ja kalatoodete ning teatavate muude loomsete saaduste kohta, millega kaubeldakse Ameerika Ühendriikidega ning mille samaväärsus on kindlaks määratud.
(3)
Kokkuleppe II lisas on sätestatud, et reguleerivad asutused, kes Ameerika Ühendriikides kontrollivad tervishoiunõudeid kala ja kalatoodete puhul, on Food and Drug Administration (FDA) ja National Marine Fisheries Service - National Oceanic & Atmospheric Administration (NMFS-NOAA). Kokkuleppe raames on FDA ja NMFS-NOAA Ameerika Ühendriikides eelkõige vastutavad kalatoodete tootmise ja töötlemisega seotud sanitaareeskirjade kohaldamise tõhusa tõendamise ja kontrolli eest, samuti teavitamise ja lisatagatiste andmise eest ühendusse saadetavate kalatoodete puhul.
(4)
Komisjoni nimel on Ameerika Ühendriikidesse tehtud kontrollkäik, et kontrollida ühendusse eksporditavate kalatoodete tootmis-, ladustamis- ja lähetamistingimusi.
(5)
Kontrollkäikude tulemusi järgides on FDA ja NMFS-NOAA pakkunud tagatisi seoses eespool kirjeldatud kohustuste ning käesoleva otsusega ettenähtud eritingimustega.
(6)
Kõnealused tagatised hõlmavad samuti kontrolle, mida kohaldatakse vahendajate suhtes (eksportijad, kes ei ole tootjad).
(7)
Seepärast on asjakohane ette näha üksikasjalikud sätted Ameerika Ühendriikidest ühendusse imporditavate kalatoodete osas vastavalt direktiivile 91/493/EMÜ.
(8)
Vajaliku üleminekuaja tagamiseks on asjakohane, et käesolevat otsust hakatakse kohaldama 45 päeva möödudes selle avaldamisest.
(9)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Kalatoodete vastavust Ameerika Ühendriikide föderaaleeskirjade koodeksi (Code of Federal Administration) tervishoiustandardi asjaomastele nõuetele, mis on tunnistatud kõnealusel eesmärgil vastavaks Euroopa Ühenduse standarditele, mida on kirjeldatud nõukogu otsuses 98/258/EÜ, kontrollivad ja tõendavad Ameerika Ühendriikides Food and Drug Administration (FDA) ja National Marine Fisheries Service - National Oceanic & Atmospheric Administration (NMFS-NOAA).
Artikkel 2
Ameerika Ühendriikidest ühendusse imporditavad kalatooted peavad vastama artiklites 3, 4 ja 5 sätestatud nõuetele.
Artikkel 3
1. Igale partiile peab olema lisatud nõuetekohaselt täidetud, allkirjastatud, kuupäevastatud ja ühel lehel esitatud veterinaarsertifikaadi nummerdatud originaal, mis vastab I lisas esitatud näidisele.
2. Veterinaarsertifikaat tuleb koostada vähemalt ühes selle liikmesriigi ametlikus keeles, kus toimub kontrollimine.
3. Veterinaarsertifikaadil peab olema FDA või NMFS-NOAA esindaja nimi, ametinimetus ja allkiri ning kõnealuse asutuse ametlik tempel, mille värv peab erinema muude kinnituste värvist.
Artikkel 4
Kalatooted peavad olema pärit II lisas loetletud heakskiidetud ettevõtetest, kalatöötlemislaevadelt, külmhoonetest või registreeritud külmutuslaevadelt.
Artikkel 5
Kõikidele pakenditele, välja arvatud konservide tootmiseks ette nähtud pakendamata külmutatud kalatooted, peab olema märgitud kustumatult sõna “USA” ja päritoluettevõtte, kalatöötlemislaeva, külmhoone või külmutuslaeva loa- või registreerimisnumber.
Artikkel 6
Käesolevat otsust kohaldatakse alates 24. aprillist 2006.
Artikkel 7
Käesolev otsus on adresseeritud liikmesriikidele.
Brüssel, 22. veebruar 2006

Labels: 0
3
18
6